
 11.10.2018
 BG
 Официален вестник на Европейския съюз
 L 255/1
 РЕГЛАМЕНТ ЗА ИЗПЪЛНЕНИЕ (ЕС) 2018/1506 НА КОМИСИЯТА
 от 10 октомври 2018 година
 относно извънредни мерки за подпомагане на пазара в сектора на яйцата и сектора на птичето месо в Италия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) No 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) No 922/72, (ЕИО) No 234/79, (ЕО) No 1037/2001 и (ЕО) No 1234/2007 на Съвета (1), и по-специално член 220, параграф 1, буква а) от него,
 като има предвид, че:
 (1)
 В периода от 30 април 2016 г. до 28 септември 2017 г. Италия потвърди и уведоми за появата на 43 огнища на високопатогенна инфлуенца по птиците от подтипове H5 и Н7. Засегнатите видове са патици, пуйки, токачки, както и пиленца, пилета, ярки и кокошки носачки от вида Gallus domesticus.
 (2)
 Италия предприе незабавно и ефикасно всички необходими ветеринарни мерки и мерки във връзка със здравето на животните, изисквани в съответствие с Директива 2005/94/ЕО на Съвета (2).
 (3)
 По-конкретно Италия взе мерки за борба, мониторинг и превенция и определи предпазни и надзорни зони („регулираните зони“) съгласно решения за изпълнение (ЕС) 2016/697 (3), (ЕС) 2017/155 (4), (ЕС) 2017/247 (5) (ЕС) 2017/263 (6), (ЕС) 2017/417 (7), (ЕС) 2017/554 (8), (ЕС) 2017/696 (9), (ЕС) 2017/780 (10), (ЕС) 2017/977 (11), (ЕС) 2017/1397 (12), (ЕС) 2017/1415 (13), (ЕС) 2017/1484 (14), (ЕС) 2017/1519 (15) и (ЕС) 2017/1593 на Комисията (16).
 (4)
 Италия информира Комисията, че необходимите ветеринарни мерки и мерки във връзка със здравето на животните, приложени за ограничаване и ликвидиране на разпространението на болестта, са засегнали много голям брой оператори и че тези оператори са понесли загуби на доход, които не са допустими за финансиране от Съюза съгласно Регламент (ЕС) No 652/2014 на Европейския парламент и на Съвета (17).
 (5)
 На 9 март 2018 г. Комисията получи от Италия официално искане за частично финансиране на някои извънредни мерки съгласно член 220, параграф 3 от Регламент (ЕС) No 1308/2013 за огнищата, потвърдени в периода от 30 април 2016 г. до 28 септември 2017 г. На 1 юни 2018 г., 14 юни 2018 г., 22 юни 2018 г. и 11 юли 2018 г. италианските органи уточниха и документираха искането си.
 (6)
 В резултат на приложените ветеринарни мерки и мерки във връзка със здравето на животните, посочени в съображение 3, бяха удължени периодите на некултивиране, беше забранено въвеждането на птици и беше ограничено преместването в стопанствата за всички видове птици, разположени в регулираните зони, определени след появата на огнища на високопатогенна инфлуенца по птиците от подтипове H5 и Н7. Засегнати бяха следните видове птици: патици, пуйки, токачки, както и пиленца, пилета, ярки и кокошки носачки от вида Gallus domesticus. Това е довело до загуба на продукция от яйца за люпене, яйца за консумация и птиче месо в тези стопанства. Поради това е целесъобразно да се компенсират загубите, дължащи се на унищожени, преработени и преокачествени